Id-Deċiżjoni tal-Kummissjoni
tat-28 ta’ Ġunju 1996
li tistabbilixxi kondizzjonijiet speċjali li jirregolaw importazzjonijiet ta’ prodotti tas-sajd u ta’ akwakultura li joriġinaw mill-Mawritanja
(Test b’relevanza għaż-ŻEE)
(95/30/KE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill 91/493/KEE tat-22 ta’ Lulju 1991 li tippreskrivi l-kundizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], kif l-aħħar emendata bid-Direttiva 95/71/KE [2], u b’mod partikolari l-Artikoli 11 tagħha,
Billi grupp ta’ esperti tal-Kummissjoni żar il-Mawritanja sabiex jagħmel spezzjoni ħalli jivverifika l-kondizzjonijiet li taħthom jiġu magħmula, maħżuna u mibgħuta prodotti tas-sajd lejn il-Komunità;
Billi d-dispożizzjonijiet tal-leġislazzjoni tal-Mawritanja dwar spezzjonijiet tas-saħħa u kontroll fuq prodotti tas-sajd jistgħu jiġu meqjusa bħala ekwivalenti għal dawk preskritti fid-Direttiva 91/493/KEE;
Billi l-"Ministère des Pêches et de l’Économie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS)", l-awtorità kompetenti fil-Mawritanja, hija kapaċi tivverifika b’mod effettiv l-applikazzjoni tal-liġijiet fis-seħħ;
Billi l-proċedura sabiex jinkiseb iċ-ċertifikat ta’ saħħa msemmi fl-Artikolu 11(4)(a) tad-Direttiva 91/493/KEE għandha tkopri wkoll id-definizzjoni ta’ ċertifikat mudell, il-ħtiġiet minimi tal-lingwa/i li fiha għandu jiġi abbozzat u l-grad tal-persuna awtorizzata li tiffirmah;
Billi, skond l-Artikolu 11(4)(b) tad-Direttiva 91/493/KEE, għandha titpoġġa marka fuq pakketti ta’ prodotti tas-sajd, li tagħti l-isem tat-tielet pajjiż u n-numru ta’ approvazzjoni tad-ditta u l-bastiment friża ta’ oriġini;
Billi, skond l-Artikolu 11(4)(ċ) tad-Direttiva 91/493/KEE, għandha titħejja lista ta’ ditti approvati u ta’ bastimenti friża; billi dik il-lista għandha ssir fuq il-bażi ta’ komunikazzjoni mill-MPEM-CNROP-DVIS lill-Kummissjoni; billi huwa għalhekk f’idejn il-MPEM-CNROP-DVIS li jiżgura konformità mad- dispożizzjonijiet preskritti għal dak il-għan fl-Artikolu 11(4) tad-Direttiva 91/493/KEE;
Billi l-MPEM-CNROP-DVIS ipprovdiet assigurazzjonijiet uffiċjali dwar il-konformità mar-regoli preskritti fil-Kapitolu V ta’ l-Anness li jinsab mad-Direttiva 91/493/KEE u dwar li jiġu sodisfatti l-ħtiġiet ekwivalenti għal dawk preskritti b’dik id-Direttiva għall-approvazzjoni ta’ stabbilimenti u bastimenti friża;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-"Ministère des Pêches et de l’Économie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS)", huwa rikonoxxut bħala l-awtorità kompetenti fil-Mawritanja sabiex tivverifika u tiċċertifika l-konformità ta’ prodotti tas-sajd mal-ħtiġiet tad-Direttiva 91/493/KEE;
Artikolu 2
Prodotti ta’ sajd u akwakultura li joriġinaw mill-Mawritanja għandhom jissodisfaw il-kundizzjonijiet li ġejjin:
1. kull kunsinna għandha tkun akkompanjata b’ċertifikat oriġinali enumerat tas-saħħa, mimli kif imiss, iffirmat, datat u li jkun magħmul minn paġna waħda skond il-mudell imniżżel fl-Anness A li jinsab ma’ din id-Deċiżjoni;
2. il-prodotti għandhom ikunu ġejjin mill-istabbilimenti jew bastimenti friża approvati elenkati fl-Anness B li jinsab ma’ din id-Deċiżjoni;
3. minbarra fil-każ ta’ prodotti ta’ sajd iffriżati fi kwantità u maħsuba għall-manufattura ta’ ikel ippriservat, il-pakketti kollha għandhom juru l-kelma ‘Mawritanja’ u n-numru ta’ approvazzjoni ta’ l-istabbiliment jew tal-bastimenti tal-friża ta’ oriġini b’ittri li ma jitħassrux.
Artikolu 3
1. Iċ-ċertifikat imsemmi fil-punt 1 ta’ l-Artikolu 2 għandu jiġi mħejji f’ta’ l-inqas lingwa uffiċjali waħda ta’ l-Istat Membru fejn isiru l-kontrolli.
2. Iċ-ċertifikat għandu juri l-isem, il-kariga u l-firma tar-rappresentant tal-"Ministère des Pêches et de l’Économie Maritime - Centre National de Recherches Océanographiques et des Pêches - Département Valorisation et Inspection Sanitaire (MPEM-CNROP-DVIS)", u t-timbru uffiċjali ta’ dan ta’ l-aħħar b’kulur differenti minn dak ta’ l-indikazzjonijiet l-oħra fuq iċ-ċertifikat.
Artikolu 4
Din id-Deċiżjoni hija indirizzata lill-Istati Membri.
Magħmulha fi Brussell, fit-28 ta’ Ġunju 1996.